D บวกเกือบ 2% นิวไฮตั้งแต่เข้าตลาดฯ คาดกำไรปีนี้โตทะลุ 20%
D บวกเกือบ 2% นิวไฮตั้งแต่เข้าตลาดฯ ล่าสุด ณ เวลา 10.41 น. ราคาอยู่ที่ 9.35 บาท บวก 0.15 บาท หรือ 1.63% สูงสุดที่ 9.45 บาท ต่ำสุดที่ 9.25 บาท มูลค่าซื้อขายที่ 19.10 ล้านบาท โบรกฯ แนะ “ซื้อ” ชูเป้า 10.50 บาท คาดกำไรปีนี้โต 24% หลังผู้ป่วยทั้งชาวไทยและชาวต่างชาติใช้บริการเพิ่มขึ้นอย่างต่อเนื่อง
24 พ.ค. 2560

ผู้สื่อข่าวรายงานว่า ราคาหุ้นบริษัท เดนทัล คอร์ปอเรชั่น จำกัด (มหาชน) หรือ D ณ เวลา 10.41 น. ราคาอยู่ที่ 9.35 บาท บวก 0.15 บาท หรือ 1.63% สูงสุดที่ 9.45 บาท ต่ำสุดที่ 9.25 บาท มูลค่าซื้อขายที่ 19.10 ล้านบาท ขณะที่ดัชนีตลาดหุ้นไทยโดยรวมบวก 0.06% โดยราคาหุ้นปรับตัวสูงสุดตั้งแต่เข้าตลาด ณ วันที่ 3 เมษายน 2560

ด้านบล.เออีซี ระบุในบทวิเคราะห์ แนะนำ “ซื้อ” D ราคาเป้าหมาย 10.50 บาท/หุ้น โดยฝ่ายวิจัยยังคงมีมุมมองเชิงบวกต่อศักยภาพการเติบโตของ D โดยปี 2560 คาดมีกำไรสุทธิ 52.7 ล้านบาท เติบโต 24.1% จากปีก่อน และโตต่อ 11.5% จากปีก่อน ในปี 2561 ตามประมาณการเดิม ด้วยปัจจัยหนุนจากการเพิ่มขึ้นของรายได้ค่าบริการใน 12 สาขาเก่า ซึ่งมีการปรับขึ้นค่ารักษาทุกปีราว 5% และมีผู้ป่วยมาใช้บริการเพิ่มขึ้นต่อเนื่องทั้งชาวไทยและชาวต่างชาติ
อีกทั้ง D ยังมีแผนเปิดสาขาใหม่อย่างน้อยปีละ 3-5 สาขา ขณะที่ศักยภาพทำกำไรคาดปรับตัวดีขึ้น หลังมีการปรับโครงสร้างจ่ายค่าแพทย์และมีอำนาจต่อรองกับคู่ค้าด้านวัสดุอุปกรณ์แพทย์ที่ดีขึ้น และการปลอดภาระหนี้สินตั้งแต่เดือน เม.ย. 60 หลังนำเงิน IPO ไปคืนหนี้ทั้งหมดทำให้ปลดล็อคดอกเบี้ยจ่ายที่มีราวปีละ 5 ล้านบาท อีกทั้งยังนำเงินที่เหลือราว 200 ล้านบาทไปฝากธนาคารทำให้มีดอกเบี้ยรับราวปีละ 2.8 ล้านบาท